മാര്പാപ്പയുടെ സന്ദര്ശനം ന്യൂനപക്ഷവിരുദ്ധരുടെ മനസുമാറ്റട്ടെ: കെ.സി. വേണുഗോപാല് എംപി കോഴിക്കോട്: പകയും വിദ്വേഷവും ന്യൂനപക്ഷ വിരുദ്ധതയും മുഖമുദ്രയാക്കിയ ബിജെപിക്കാരുടെ മനസു മാറ്റാന് മാര്പാപ്പയുടെ ഇന്ത്യാ സന്ദര്ശനം ഉപകരിക്കട്ടേയെന്ന് സംഘടനാ ചുമതലയുള്ള എഐസിസി ജനറല് സെക്രട്ടറി കെ.സി. വേണുഗോപാല് എംപി. അശരണര്ക്ക് അത്താണിയായ ഫാ. സ്റ്റാന് സ്വാമിയെപ്പോലൊരാള് ഭരണകൂട ഭീകരതയുടെ ഇരയായി ഇഞ്ചിഞ്ചായി കൊല്ലപ്പെട്ടതു മോദിയുടെ രാജ്യത്താണ്. കര്ണാടകയില് ക്രൈസ്തവ ദേവാലയങ്ങളുടെ കണക്കെടുക്കാനാണ് ബിജെപി സര്ക്കാരിന്റെ നിര്ദ്ദേശം. ഇത്രയേറെ അസഹിഷ്ണുതയുടെ വിത്തുപാകിയവര് മണിപ്പൂരും ഗോവയും ഉള്പ്പെടെ അഞ്ചുസംസ്ഥാന നിയമസഭകളിലേക്കുള്ള തെരഞ്ഞെടുപ്പ് മുമ്ബില് കണ്ടാവാം മാര്പാപ്പയെ ഇന്ത്യയിലേക്ക് ക്ഷണിച്ചതെന്ന് സംശയിക്കേണ്ടി വരും. എന്നാല് നെഹ്റുവും ഇന്ദിരയും ഉള്പ്പെടെയുള്ള ഭരണാധികാരികളും മാര്പാപ്പമാരെ സന്ദര്ശിച്ചിട്ടുണ്ടെന്നു വേണുഗോപാല് ചൂണ്ടിക്കാട്ടി. മാര്പാപ്പയുടെ സന്ദര്ശനത്തെ കോണ്ഗ്രസ് സ്വാഗതം ചെയ്യുന്നു. ഡിസിസി സംഘടിപ്പിച്ച ഇന്ദിരാ ജ്യോതി സംഗമം ടാഗോര്ഹാളില് ഉദ്ഘാടനം ചെയ്യുകയായിരുന്നു കെ. സി. വേണുഗോപാല്. ഡിസിസി പ്രസിഡന്റ് അഡ്വ. കെ.പ്രവീണ്കുമാര് അധ്യക്ഷനായിരുന്നു. എം.കെ. രാഘവന് എംപി, കെപിസിസി വര്ക്കിംഗ് പ്രസിഡന്റ് അഡ്വ. ടി.സിദ്ദിഖ്, ജനറല് സെക്രട്ടറിമാരായ അഡ്വ. പി.എം. നിയാസ്, അഡ്വ. കെ. ജയന്ത്, മുന് ജനറല് സെക്രട്ടറിമാരായ കെ.സി. അബു, എന്.സുബ്രഹ്മണ്യന്, യൂത്ത് കോണ്ഗ്രസ് ദേശീയ ജനറല് സെക്രട്ടറി അഡ്വ. വിദ്യാ ബാലകൃഷ്ണന്, കെഎസ്യു സംസ്ഥാന പ്രസിഡന്റ് കെ.എം. അഭിജിത്ത് എന്നിവര് പ്രസംഗിച്ചു.